31995R1201
L 119/9
JURNALUL OFÍCIAL AL UNIUNII EUROPENE
REGULAMENTUL (CE) NR. 1201/95 AL COMISIEI
din 29 mai 1995
de modificare a anexei VI la Regulamentul (CEE) nr. 2092/91 privind metoda de producție agricolă ecologică și indicarea acesteia pe produsele agricole și alimentare
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2092/91 al Consiliului din 24 iunie 1991 privind metoda de producție agricolă ecologică și indicarea acesteia pe produsele agricole și alimentare (1), astfel cum a fost modificat ultima dată prin Regulamentul (CE) nr. 2381/94 al Comisiei (2), în special articolul 13,
având în vedere Regulamentul (CEE) nr. 207/93 al Comisiei din 25 ianuarie 1993 de stabilire a conținutului anexei VI la Regulamentul (CEE) nr. 2092/91 privind metoda de producție agricolă ecologică și indicarea acesteia pe produsele agricole și alimentare și de stabilire a normelor de aplicare a dispozițiilor articolului 5 alineatul (4) (3), în special articolul 3,
întrucât unele state membre au notificat altor state membre și Comisiei că au fost acordate autorizații pentru utilizarea anumitor ingrediente de origine agricolă care nu figurează în secțiunea C a anexei VI la Regulamentul (CEE) nr. 2092/91; întrucât a reieșit că producerea unora dintre aceste produse notificate este insuficientă în Comunitate; întrucât, în consecință, aceste produse trebuie introduse în secțiunea C a anexei VI;
întrucât a reieșit că există în Comunitate o importantă producție de cicoare, de oțet din diverse băuturi fermentate, precum și un mare număr de plante aromatice și de mirodenii obținute după regulile agriculturii ecologice; întrucât, în consecință, cicoarea, oțetul și plantele aromatice comestibile trebuie eliminate din secțiunea C a anexei VI;
întrucât o listă pozitivă a principalelor plante aromatice și mirodenii obținute prin metode ecologice, care nu sunt disponibile în cantități suficiente în Comunitatea Europeană, va fi întocmită cât mai repede posibil; întrucât, în așteptarea adoptării acestei liste, procedura prevăzută la articolul 3 din Regulamentul (CEE) nr. 207/93 poate fi aplicată cu respectarea condițiilor prevăzute de articolul menționat;
întrucât măsurile prevăzute de prezentul regulament sunt conforme cu avizul Comitetului menționat la articolul 14 din Regulamentul (CEE) nr. 2092/91,
ADOPTĂ PREZENTUL REGULAMENT:
Articolul 1
Anexa VI la Regulamentul (CEE) nr. 2092/91 se modifică în conformitate cu anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Produsele menționate la prima și a patra liniuță a anexei la prezentul regulament pot continua să fie utilizate în condițiile anterioare timp de trei luni de la data intrării în vigoare a prezentului regulament.
Produsele menționate la a treia liniuță a anexei la prezentul regulament pot continua să fie utilizate în condițiile anterioare timp de șapte luni de la data intrării în vigoare a prezentului regulament.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 mai 1995.